Nordjylland har fået det første tilfælde af coronavirus. Det bekræfter Henrik Nielsen, der er ledende overlæge og professor på Infektionsmedicinsk afdeling på Aalborg Universitetshospital. - Alle landets fem regioner har nu tilfælde af smitte med coronavirus. Og dermed er Nordjylland også ramt af det første tilfælde, siger Henrik Nielsen. Han ønsker ikke at oplyse, om der er tale om et eller flere tilfælde. - Men der ikke tale om, at der er nogen indlagt med coronavirus på den nye pandemi-afdeling på Aalborg Universitetshospital, så der er tale om et mildt tilfælde, siger Henrik Nielsen. TV2 Nord erfarer, at det er en borger bosat i Aalborg Kommune, der er ramt af smitte med coronavirus, og at personen har tilknytning til Telenor i Aalborg. Efter telefonisk kontakt med Telenors presseafdeling har virksomhedens kommunkationschef Lise Kirkegaard sendt følgende udtalelse: ”Vi kan bekræfte, at vi har en medarbejder på vores hovedkontor, der er testet positiv for coronavirus. Medarbejderen er blevet smittet efter en skiferie i Lombardiet, som han er hjemvendt fra den 21. februar, og er derfor hjemvendt før indførelsen af vores interne forebyggelses- og karantæneregler, der bygger på myndighedernes retningslinjer. Den pågældende medarbejder er i isolation, og i samråd med Styrelsen for Patientsikkerhed er yderligere 29 medarbejdere sendt i hjemmekarantæne, da de har været i kontakt med den smittede medarbejder i smitteperioden." Ledende overlæge og professor på Infektionsmedicinsk afdeling på Aalborg Universitetshospital Henrik Nielsen fortæller, at Nordjylland er den sidste af landets regioner, hvor der er konstateret personer, der er smittet med coronavirus. Styrelsen for Patientsikkerhed oplyser ved middagstid søndag, at der i Danmark er i alt 35 smittede personer med coronavirus.

Opsummering:
Ledende overlæge på Aalborg Universitetshospital bekræfter tilfælde i Nordjylland. TV2 Nord erfarer, at det er en borger bosat i Aalborg Kommune, der er ramt.